b'\n_START_ARTICLE_\nHD 113766\n_START_SECTION_\nHD 113766 A:n p\xc3\xb6lykiekot\n_START_PARAGRAPH_\nHD 113766A on F6V-spetriluokan p\xc3\xa4\xc3\xa4sarjan t\xc3\xa4hti, jonka kirkkaus on 4,4 Aurinkoa. Sen ik\xc3\xa4 on noin 10\xe2\x80\x9320 miljoonaa vuotta, er\xc3\xa4s tarkempi arvio 16 miljoonaa vuotta. T\xc3\xa4ll\xc3\xb6in t\xc3\xa4hti on niin nuori, ett\xc3\xa4 sen aurinkokunta on vasta muodostumisvaiheessa. HD 113766 A:lla on havaintojen mukaan ainakin kolme rengasmaista p\xc3\xb6lykiekkoa tai p\xc3\xb6lyvy\xc3\xb6t\xc3\xa4. Sellaiset tulkitaan yleens\xc3\xa4 asteroidiv\xc3\xb6iksi tai komeettavy\xc3\xb6hykkeiksi._NEWLINE_T\xc3\xa4hden sisin p\xc3\xb6lyvy\xc3\xb6 on et\xc3\xa4isyydell\xc3\xa4 1,6\xe2\x80\x932,0 AU keskust\xc3\xa4hdest\xc3\xa4\xc3\xa4n. Siin\xc3\xa4 on kuumaa silikaattpitoista p\xc3\xb6ly\xc3\xa4, joka muistuttaa spektrilt\xc3\xa4\xc3\xa4n Aurinkokunnan S-tyypin asteroideja. Kaasua p\xc3\xb6lyn seassa on vain v\xc3\xa4h\xc3\xa4n. P\xc3\xb6lyst\xc3\xa4 on suurin osa silikaattikiteit\xc3\xa4, amorfista hiilt\xc3\xa4 ja metallisulfideja. P\xc3\xb6lyn koostumus on l\xc3\xa4hell\xc3\xa4 Auringon aineiden koostumusta eik\xc3\xa4 viittaa p\xc3\xb6lyn irroneen sulaneesta, suuresta lajittuneesta kappaleesta. P\xc3\xb6lyn koostumus tuo mieleen sisemm\xc3\xa4n asteroidivy\xc3\xb6hykkeen, jonka aine muistuttaa maankaltaisten planeettojen olettua rakennusainetta. P\xc3\xb6lyn uskotaan olevan melko pitk\xc3\xa4lle muokkautunutta ja irronneen suuremmista, asteroideja muistuttavista planetesimaaleista. P\xc3\xb6ly on 290\xe2\x80\x93440 K:n l\xc3\xa4mp\xc3\xb6tilassa._NEWLINE_Havaitun p\xc3\xb6lyn m\xc3\xa4\xc3\xa4r\xc3\xa4 3 \xc2\xb7 10\xc2\xb2\xe2\x81\xb0 kg vastaa noin 320 km l\xc3\xa4pimittaista S-tyypin asteroidia. Silikaattiainesta uskotaan olevan t\xc3\xa4hdell\xc3\xa4 enemm\xc3\xa4n: 0,5\xe2\x80\x931,5 Marsin massaa. P\xc3\xb6lyn seassa on laskujen mukaan ainakin 10 m:n mutta alle 1 km:n l\xc3\xa4pimittaisia kappaleita. Toisen arvion mukaan t\xc3\xa4hdell\xc3\xa4 olisi 0,5\xe2\x80\x932,3 AU:n p\xc3\xa4\xc3\xa4ss\xc3\xa4 l\xc3\xa4mmint\xc3\xa4 p\xc3\xb6ly\xc3\xa4 ja kylmemp\xc3\xa4\xc3\xa4 p\xc3\xb6ly\xc3\xa4 4\xe2\x80\x935 AU:n p\xc3\xa4\xc3\xa4ss\xc3\xa4._NEWLINE_4\xe2\x80\x939 AU:n et\xc3\xa4isyydell\xc3\xa4 HD 113766 A:sta on vy\xc3\xb6hyke, joka vastaa Aurinkokunnan asteroidivy\xc3\xb6t\xc3\xa4 ja jossa on j\xc3\xa4isi\xc3\xa4 kappaleita. Sen l\xc3\xa4mp\xc3\xb6tila on noin 200 K._NEWLINE_30\xe2\x80\x9380 AU:n et\xc3\xa4isyydell\xc3\xa4 on kolmas j\xc3\xa4\xc3\xa4pikkuplaneetta- tai komeettavy\xc3\xb6hyke, joka vastaa Aurinkokunnan Kuiperin vy\xc3\xb6hykett\xc3\xa4. Se n\xc3\xa4kyy monena huippuna t\xc3\xa4hden infrapunaspektriss\xc3\xa4. T\xc3\xa4m\xc3\xa4 p\xc3\xb6ly on noin 75 K l\xc3\xa4mp\xc3\xb6tilassa.'